Mida teha, kui suvepuhkus on veel kaugel ja sa tunned ennast väsinult. Rannahooajale mõeldes loobud ka veel liharoogadest. Siis võib juhtuda, et sa saad vähe rauda ja võib tekkida rauavaegus.     :  -Nahk ja limaskest on kahvatud  -Oled väsinud ja kõigest tüdinenud.  -Kannatad alatihti peavalu.  -Küüned on muutunud  hapraks ja juuksed langevad välja.  -Lihased on nõrgad ja kipuvad kergesti valutama.  -Kõht on kinni, kuigi sööd kiudainerikast toitu.  -Raske on millelegi keskenduda.  -Hakkad väikesegi pingutuse korral hingeldama.  -Lõhed tulevad suunurkadessee.  Kehva enesetunde põhjuseks võib olla ainuüksi rauasisaldusega toitude nappus. Tekib rauavaegusaneemia. Rauavaeguse all ei kannata tavaliselt mehed ega üleminekuea seljataha jätnud naised. Lapsed, kasvueas noorukid ja viljakates eluaastates  naised vajavad aga õige palju rauda - seepärast tekib neil rauavaegus kergemini.    Raud on tähtis mineraalaine. Seda on organismil vaja õige mitmel põhjusel - hemoglobiini moodustumiseks veres ja hapniku edasikandmiseks, ensüümide, hormoonide, lihaskudede ja südame normaalseks tegevuseks, rakkude jagunemisprotsessil ja immuunsüsteemis.    Luuüdis tekib igas sekundis paar miljonit punast vereliblet, nende ülesanne on veres hapnikku edasi kanda. Punased verelibled sisaldavad  hemoglobiini, milles leiduv raud seob hapnikku selle edasikandmise ajaks.    Rauda vajame närvisüsteemi funktsioneerimiseks ja arenemiseks. Kui lootel või kasvaval lapsel on rauavaegus, siis võib see häirida kesknärvisüsteemi arengut. Lihastes hapnikku akumuleeriva proteiini moodustamiseks on vaja rauda.  Rauavaegus nõrgendab muu hulgas ka lihasjõudu.  Toidus sisalduvast rauast imendub ainult 10 - 15 protsenti. Organismi kasinate rauavarude puhul raua imendumine tõhustub. Näiteks raseduse ja  imetamise ajal peaks raua imendumine isegi neljakordistuma.    Loomsetes toodetes sisalduv raud imendub paremini kui taimede oma. Imendumist soodustavad C-vitamiin ja ka teised orgaanilised happed.  Ei maksa aga hakata jooma söögi kõrvale apelsinimahla, et raud paremini imenduks. Parajust on ka siin mõistlik järgida. Salatit ja muud värsket kraami on küll kasulik igale söögikorrale lisada, nii omastatakse rauda paremini.    Kuigi palju kaltsiumit sisaldav toit üldiselt nõrgendab raua  imendumist, sobib piim hästi toidulauale, sest ei ole tõestatud, et piim häiriks raua omastamist. Veinide rauasisaldus on väike, rauasaamise allikateks need ei kõlba, kuigi on ka vastupidist nõu antud.  Raua imendumine organismis on täpselt reguleeritud. Kui rauavarud on küllaldased, siis ei imendu rauda üldse. Iga päev rikkalikult liha süües võib aga siiski rauavarusid liigselt suurendada.    Päriliku haiguse või kroonilise maksahaiguse tõttu võib raua imendumist reguleeriv mehhanism vigastatud  saada. Siis koguneb rauda organismi liiga palju ja tagajärjeks on diabeet, maksatsirroos või naha hüperpigmenteerumine.    Rauatablette ei tohiks võtta liiga palju, kõige suurem lubatud päevane annus on 50 milligrammi. Ülemäärane raud on mürk. Vanuritel võib suur annus põhjustada maoverejooksu.      Parimad toidud rauaallikatena on veri ja maks, hea on ka punane liha. Maksatoite võib süüa paar korda kuus, kuid rasedatele seda ei  soovitata. Taimsetest toitudest saab kõige hõlpsamini rauda rukkileivast ja sojast.    Taimetoitlased peaksid toitu rikastama sojajahu ja seesamiseemnetega. Kui süüa iga päev mitmesuguseid ube, pähkleid ja seemneid, siis tõenäoliselt saab ka taimetoitlane küllaldaselt rauda.    Aed- ja puuviljadest rauda peaaegu ei saadagi, välja arvatud nõgesest. Rauda ei leidu ka valges lihas või kooritud viljas. Lihasöömisest loobunud inimesed ja lakto-vegetaarlased peavad samuti hoolitsema  rauavajaduse rahuldamise eest - rukkileiba, ube, pähkleid ja seemneid tuleb süüa küllaldaselt.    Lastel võib mõnikord aneemia tekkida ühekülgsest toidust. Samuti võib täiendav raud olla vajalik sporti harrastavatele noortele ja eriti kehvasti toituvatele tüdrukutele.        (Allikad: Kodutohter, Kliinik.ee, SA TÜ Lastekliinik, Dr. Neve Vendt ja Dots. Heli Grünbergi infovoldik)    /Toimetas: Maily Kivilo/